****

**REPUBLIKA E SHQIPËRISË**

**Kuvendi**

**P R O J E K T L I GJ**

**Nr.\_\_\_\_\_/2023**

**PËR**

**DISA SHTESA DHE NDRYSHIME NË LIGJIN NR.155/2015, “PËR LOJËRAT E FATIT NË REPUBLIKËN E SHQIPËRISË”, TË NDRYSHUAR**

Në mbështetje të neneve 78 dhe 83, pika 1, të Kushtetutës, me propozimin e Këshillit të Ministrave, Kuvendi i Republikës së Shqipërisë

**V E N D O S I:**

Në ligjin nr.155/2015, “Për lojërat e fatit në Republikën e Shqipërisë”, të ndryshuar, bëhen këto shtesa dhe ndryshime:

**Neni 1**

Kudo në ligj, fjalët “… baste sportive …” zëvendësohen me “… baste sportive *on-line* …” dhe fjalët “…banka të nivelit të dytë …” zëvendësohen me “… banka të licencuara nga Banka e Shqipërisë …”.

**Neni 2**

Në nenin 4 bëhen ndryshimet dhe shtesat e mëposhtme:

1. Pika 6 ndryshohet, si më poshtë vijon:

“6. “Baste sportive *on-line*” janë bastet e vendosura në faqe interneti, aplikacione ose platformë elektronike të dedikuar, të autorizuar dhe të monitorueshme të subjekteve të licencuara, në përputhje me parashikimet e këtij ligji, për ngjarjet sportive ose/dhe lojërat sportive të cilat do të ndodhin në të ardhmen dhe që nuk përfshijnë garat e pistave.”.

1. Pas pikës 20 shtohet pika 20/1, me këtë përmbajtje:

“20/1. “Lojë fati promocionale – *jackpot*” është loja që organizohet nga subjektet që ushtrojnë veprimtari në fushën e lojërave të fatit, “kazino”, “resort kazino”, “kazino të vendosura në hotele me pesë yje”, që promovon besnikërinë e klientit, vetëm brenda ambienteve të autorizuara ku kryejnë veprimtarinë, sipas parashikimeve të licencës së tyre, sipas autorizimit përkatës të dhënë nga Komisioni i Licencave.”.

3. Në pikën 21, pas fjalës “… zara …” shtohen fjalët “… apo turnetë e lojërave, sipas një liste të autorizuar nga Komisioni i Licencave ...”.

4. Në pikën 28, fjala “… bileta …” zëvendësohet me fjalët “… regjistrime elektronikë që përmbajnë detajet e lojës së kryer nga klienti …”.

5. Pikat 30, 31 dhe 33 ndryshohen, si më poshtë vijon:

“30. “Person i lidhur” është personi i lidhur në marrëdhënie të ngushtë personale, pune apo biznesi me aplikantin, ku përfshihen bashkëshortët, bashkëjetuesit, prindërit, fëmijët, anëtarët e familjes sipas përbërjes së certifikatës familjare të lëshuar nga zyra e gjendjes civile, si dhe çdo person fizik ose juridik që ka marrëdhënie të ngushta ortakërie apo biznesi apo janë bashkëpronarë përfitues në persona juridikë ose fizikë.”.

“31. “Programe elektronike për lojëra basti” janë programet software të ideuara dhe të ndërtuara për të ofruar lojën e basteve sportive *on-line*.”.

“33. “Pronar përfitues” ka të njëjtin kuptim si në legjislacionin në fuqi për  
Regjistrin e Pronarëve Përfitues.”.

6. Pas pikës 44 shtohen pikat 45 dhe 46, me këtë përmbajtje:

“45. “Media elektronike” është ofruesi i shërbimit mediatik i cili përfshin, por nuk kufizohet në programe/publikime, përmbajtja e të cilave, nëpërmjet internetit, transmetohet/publikohet në mënyrë ditore ose periodike, me qëllim informimin, argëtimin dhe edukimin e publikut.

46. “Agjentët financiarë” janë ofruesit e shërbimeve të pagesave me seli në territorin e Republikës së Shqiperisë, të parashikuar në shkronjat “a”, “b”, dhe “c”, të pikës 2, të nenit 3, të ligjit nr.55/2020, “Për shërbimet e pagesave.”.

**Neni 3**

Në nenin 6 bëhen shtesa dhe ndryshimi i mëposhtëm:

1. Në fund të pikës 4, pas fjalëve “… të fatit …” shtohen fjalët “… për një periudhë 3 muaj, 6 muaj, 1 vit apo të përhershme ...”.

2. Pika 5 ndryshohet, si më poshtë vijon:

“5. Kërkesa duhet të depozitohet pranë AMLF-së. Kërkesa mund të tërhiqet nga personat që e kanë paraqitur kërkesën, por jo më parë se 3 muaj nga data e paraqitjes së kërkesës pranë AMLF-së. AMLF-ja duhet të mbajë një regjistër elektronik të personave për të cilët është vendosur moslejimi për t’u futur në ambientet e lojërave të fatit. Ky regjistër elektronik krijohet me vendim të Këshillit të Ministrave, sipas përcaktimeve të ligjit në fuqi për bazat e të dhënave shtetërore. Regjistri do të jetë i aksesueshëm nga të gjithë organizatorët e lojës së kategorisë përkatëse.

Rregulla të detajuara për paraqitjen, shqyrtimin, miratimin, anulimin apo refuzimin e kërkesës për moslejimin e personit për të hyrë në ambientet e lojërave të fatit si dhe rregullat e mbajtjes e të funksionimit të regjistrit të personave për të cilët është vendosur moslejimi për t’u futur në ambientet e lojërave të fatit miratohen me vendim të Këshillit të Ministrave.”.

**Neni 4**

Në nenin 7 bëhen ndryshimi dhe shtesat e mëposhtme:

* + - 1. Pika 1 ndryshohet, si më poshtë vijon:

“1. Organizatorët e lojërave të fatit janë të detyruar të vendosin në mënyrë dalluese në ambientet ku luhen lojëra fati si dhe në *website-et* e tyre zyrtare sipas formatit të miratuar nga Komisioni i Licencave, informacion në lidhje me masat mbrojtëse për lojtarët, mesazhe në lidhje me luajtjen e lojërave të fatit nga lojtarët në mënyrë të përgjegjshme, rreziqet e mundshme të lojërave të fatit, shanset reale për të fituar, si dhe informacionin e nevojshëm mbi strukturat që ofrojnë ndihmë në lidhje me trajtimin apo këshillimin për lojtarët apo familjarët e tyre për varësinë dhe problemet që shkaktojnë lojërat e fatit.”.

2. Pas pikës 4 shtohet pika 5, me këtë përmbajtje:

“5. Komisioni i Licencave harton dhe propozon programe të dedikuara për mbrojtjen e lojtarit të cilat miratohen me udhëzim të përbashkët të ministrit përgjegjës për financat dhe ministrit përgjegjës për çështjet sociale.”.

**Neni 5**

Në nenin 9 bëhen këto ndryshime dhe shtesa:

1. Pika 2 ndryshohet, si më poshtë vijon:

“2. Ndalohet publiciteti i lojërave të fatit në median e shkruar dhe atë audiovizive, me përjashtim të kushteve dhe mënyrës së parashikuar në këtë nen për publicitetin e lejuar.”.

1. Pas pikës 2 shtohen pikat 2/1, 2/2, 2/3, 2/4, 2/5, 2/6, 2/7 e 2/8, me këtë përmbajtje:

“2/1. Publiciteti lejohet të kryhet nga organizatorët e lojërave të fatit të licencuara në përputhje me rregullat e përcaktuara në këtë ligj:

a) në median elektronike;

b) në faqet *on-line* të autorizuara të këtyre subjekteve;

c) nëpërmjet vendosjes së materialeve vizuale në vende publike shprehimisht të përcaktuara në këtë ligj.

2/2. Publiciteti lejohet të kryhet edhe në median audiovizive nga organizatorët e lojërave të fatit “baste sportive *on-line*”, “bingo televizive” dhe “lotari kombëtare” në kushtet, si më poshtë vijon:

a) Nga organizatorët e lojërave të fatit “baste sportive *on-line*”, gjatë kohës së transmetimit të eventeve sportive si dhe gjatë kohës së transmetimit të programeve sportive të lidhura me këto evente sportive që transmetohen në intervalin kohor 22:00 - 08:00, si dhe vetëm në kushtet e parashikuara në këtë ligj dhe në rregulloren e miratuar nga Komisioni i Licencave;

b) Nga organizatorët e lojërave të fatit “Lotari Kombëtare” dhe “Bingo televizive” për transmetimet në intervalin kohor ditor 20:00 – 08:00.

2/3. Publiciteti lejohet të kryhet nga organizatorët e lojërave të fatit të kategorisë “kazino”, “kazino të vendosura në hotele me pesë yje” dhe “resort kazino” edhe në ambientet e porteve dhe aeroporteve, sipas kushteve të parashikuara në rregulloren përkatëse, të miratuar nga Komisioni i Licencave.

2/4. Në rastet e lejuara për publicitetin e aktivitetit të lojërave të fatit, organizatorët e lojërave të fatit kanë të drejtë ta kryejnë atë vetë ose nëpërmjet kontraktorëve, duke respektuar kushtëzimet e mëposhtme:

a) Publiciteti nuk duhet të cenojë dinjitetin njerëzor;

b) Publiciteti nuk duhet të jetë abuzues dhe i fshehtë;

c) Publiciteti nuk duhet të inkurajojë konsumatorët për të investuar fitime në lojë fati;

ç) Publiciteti nuk duhet të ketë përmbajtje të pavërtetë apo çorientuese, veçanërisht lidhur me mundësinë apo shumën e fitimeve dhe kushtet e pjesëmarrjes në lojë;

d) Publiciteti nuk duhet të japë përshtypjen se pjesëmarrja në lojë është zgjidhje e problemeve financiare apo se pjesëmarrja në lojë sjell sukses social e financiar dhe kontribuon në përmirësimin e reputacionit të individit;

dh) Publiciteti nuk duhet t’iu adresohet të miturve;

e) Publiciteti duhet të përmbajë dukshëm frazën “Lojërat e fatit krijojnë varësi. Kujdes në ushtrimin e tyre të tejzgjatur”;

ë) Publiciteti në median audiovizive është vetëm me fjalë të shkruara në kushtet e parashikuara në rregulloren përkatëse të miratuar nga Komisioni i Licencave.

f) Ndalohet publiciteti i aktivitetit të lojërave të fatit gjatë edicionit të lajmeve dhe programeve informative që lidhen me politikën.

2/5. Kushtëzimet e parashikuara në pikën 2/4 zbatohen edhe në rastin e publiciteteve brenda ambienteve të autorizuara të organizatorit të lojës “kazino”, “kazino të vendosura në hotele me pesë yje” dhe “resort kazino” si dhe në publicitetin e lejuar për t’u kryer në ambientet e porteve dhe të aeroporteve.

2/6. Subjektet e licencuara për lojëra fati lejohen të sponsorizojnë skuadra sportive si dhe të bëjnë publicitet të aktiviteteve të tyre në vendet ku zhvillohen veprimtari sportive, me përjashtim të eventeve sportive të të gjitha disiplinave për kategoritë nën 21 vjeç.

2/7. Lejohet vendosja e materialeve vizuale, shenjave apo tabelave orientuese nga ana e organizatorit të lojërave të fatit të kategorisë “kazino”, “kazino të vendosura në hotele me pesë yje” dhe “resort kazino”, vetëm në hyrjen qendrore në kazino. Në çdo rast, tabela mund të përmbajë vetëm emrin apo *brand-in e* kazinosë dhe shigjetëndrejtuese të orientuar drejt hyrjes së kazinosë.

2/8. Komisioni i Licencave miraton formatin dhe rregullat e transmetimit të publicitetit të lejuar të lojërave të fatit, pas marrjes se mendimit të AMA-s.”.

3. Pika 6 shfuqizohet.

**Neni 6**

Në nenin 13 bëhen ndryshimi dhe shtesa e mëposhtme:

1. Në shkronjën “a”, të pikës 1, pas fjalës “... licencon …” shtohen fjalët “… nëpërmjet Komisionit të Licencave ...”.

2. Pas shkronjës “h” shtohet shkronja “i”, me këtë përmbajtje:

“i) Mbikëqyr nëpërmjet Komisionit të Licencave veprimtarinë e përfituesit nga Fondi i Posaçëm dhe verifikon nëse përdorimi i fondit është në përputhje me qëllimin dhe termat e projektit.”.

**Neni 7**

Pas nenit 17 shtohet neni 17/1 “Komisioni i Licencave”, me këtë përmbajtje:

“Neni 17/1

Komisioni i Licencave

1. Pranë AMLF-së ngrihet Komisioni i Licencave për shqyrtimin dhe vlerësimin e aplikimeve të paraqitura në lidhje me aktivitetin e lojërave të fatit, me këtë përbërje:

a) Dy përfaqësues nga ministria përgjegjëse për financat;

b) Një përfaqësues nga ministria përgjegjëse për ekonominë;

c) Një përfaqësues nga ministria përgjegjëse për çështjet sociale;

ç) Një përfaqësues nga Agjencia Kombëtare e Shoqërisë së Informacionit.

2. Kryetar i Komisionit zgjidhet njëri nga përfaqësuesit e ministrisë përgjegjëse për financat. Emrat nominalë të anëtarëve të Komisionit të Licencave caktohen me urdhër të titullarit përkatës.

3. Ministrat, sipas parashikimit të pikës 1, mund të caktojnë si anëtarë edhe persona që nuk ushtrojne funksione publike dhe që kanë jo më pak se 5 vite përvojë pune. Anëtarët e Komisionit caktohen një herë në katër vjet.

4. Anëtarët e komisionit kanë detyrim të nënshkruajnë deklaratën e konfidencialitetit dhe deklaratën e mungesës së konfliktit të interesit, rast pas rasti.

5. Komisioni i Licencave ka këto detyra:

1. Përcakton mënyrën, kushtet dhe dokumentacionin e nevojshëm për kryerjen e thirrjes për licencimin e subjekteve të cilat organizojnë lojërat e fatit;

b) Autorizon subjektet aplikuese për përputhshmërinë e sistemeve që do të përdoren për kryerjen e aktivitetit të lojërave të fatit “baste sportive *on-line*”, sipas përcaktimeve të këtij ligji;

c) Administon listat dhe dokumentacionin e vënë në dispozicion nga AMLF-ja të subjekteve që kanë aplikuar për t’u pajisur me licencë për kryerjen e aktivitetit të lojës së fatit;

ç) Vlerëson plotësimin e kushteve në lidhje me pajisjet për marrjen e licencës;

d) Shqyrton dhe vlerëson aplikimet për marrje licence;

dh) Harton programet e mbrojtjes së të drejtave të lojtarit, që miratohen me udhëzim të përbashkët të ministrit përgjegjës për financat dhe ministrit përgjegjës për çështjet sociale;

e) Mbikëqyr zbatimin e programeve të mbrojtjes së të drejtave të lojtarit;

ë) Kryen funksionin e sekretariatit të Këshillit të Mbështetjes së Projekteve;

f) Miraton rregulloren e lojës së fatit që propozohet nga organizatori;

g) Miraton standardet e specifikimeve teknike për pajisjet e lojërave të fatit, sipas parashikimeve të këtij ligji;

gj) Miraton rregulloren në lidhje me standardet, formën dhe mënyrën e publikimit/ transmetimit të publicitetit të lejuar të lojërave të fatit nga ana e organizatorëve të lojërave të fatit në median *on-line* apo ato audiovizive;

h) Autorizon subjektet për të zhvilluar lojë fati promocionale-*jackpot;*

i) Miraton listën e turneve të lojërave në kazino;

j) Kryen funksione të tjera të parashikuara nga ky ligj apo ligje të tjera.

6. Funksionet e asistencës dhe të mbështetjes logjistike të Komisionit të Licencave realizohen nga AMLF-ja, përmes punonjësve të caktuar që shërbejnë si sekretariat teknik për mbledhjet e Komisionit.

7. Organizimi i punës dhe i veprimtarisë së komisionit bëhet me urdhër të ministrit përgjegjës për financat. Shpërblimi i anëtarëve të Komisionit të Licencave rregullohet sipas legjislacionit në fuqi për caktimin e pagave dhe shpërblimeve dhe mbulohet nga buxheti i AMLF-së.”.

**Neni 8**

Në nenin 18 bëhen këto ndryshime:

1. Shkronja “b”, e pikës 5, shfuqizohet.

2. Në pikën 6 bëhen ndryshimet e mëposhtme:

a) Në fjalinë e parë, togfjalëshi “…10 ditë…” zëvendësohet me “… 5 ditë …”,

b) Në fund të fjalisë së tretë, togfjalëshi “… 5 m2 … zëvendësohet me “… 2,5 m2 …”.

3. Pika 8 ndryshohet, si më poshtë vijon:

“8. Organizatori duhet të njoftojë AMLF-në 7 ditë përpara për ndryshimin e personelit dhe 5 ditë përpara për mbylljen e çdo salle, ndryshimin e selisë, apo të numrit të mjeteve të lojërave për çdo sallë, në përputhje me licencën që zotëron.”.

**Neni 9**

Në pikën 3, të nenit 19, bëhen këto ndryshime:

1. Shkronja “a” ndryshohet, si më poshtë vijon:

“a) Bastet sportive *on-line* dhe baste për garat në pistë, për të gjithë periudhën e licencimit, është 400 000 000 (katërqind milionë) lekë.”.

1. Në shkronjën “dh”, togfjalëshi “… 1 000 000 000 (një miliard) …” bëhet “… 500 000 000 (pesëqind milionë) …”.

**Neni 10**

Në nenin 20 bëhen ndryshimet e mëposhtme:

1. Pika 3 ndryshohet, si më poshtë vijon:

“3. Bastet sportive *on-line* luhen nëpërmjet pajisjeve elektronike apo kompjuterike si *smartphone*, tabletëve, *Ipad-ëve*, *laptop-*ëve, por pa u kufizuar vetëm në to, në faqet zyrtare të internetit, aplikacionet e subjekteve të licencuara për ushtrimin e aktivitetit “baste sportive *on-line”*, dhe vetëm nëpërmjet programeve apo platformave të autorizuara nga Komisioni i Licencave, sipas parashikimeve të këtij ligji dhe akteve nënligjore.”.

2. Pika 4 shfuqizohet.

3. Pika 5 ndryshohet, si më poshtë vijon:

“5. Programet/sistemi/*website*-t/aplikacionet ku do të luhen bastet sportive *on-line* duhet të plotësojnë kushtet dhe standardet minimale të përcaktuara me udhëzim të ministrit përgjegjës për financat, me propozim të Komisionit të Licencave.”.

**Neni 11**

Neni 22 ndryshohet, si më poshtë vijon:

“Neni 22

Kriteret për licencimin e basteve sportive *on-line*

1. Çdo person juridik apo bashkim personash juridikë, vendas ose të huaj, që kërkon të pajiset me licencë në kategorinë “Baste sportive *on-line*”, duhet të përmbushë kriteret minimale, si më poshtë vijon:

a) Të jetë shoqëri aksionare, me seli në territorin e Republikës së Shqipërisë, e regjistruar pranë Qendrës Kombëtare të Biznesit, në objektin e veprimtarisë të së cilës të pasqyrohet veprimtaria për lojëra fati në kategorinë “Baste sportive *on-line*”.

b) Shuma e kapitalit të jetë jo më pak se 40 000 000 (dyzet milionë) lekë, vlerë e cila nuk mund të jetë më e ulët për të tërë periudhën e vlefshmërisë së licencës.

c) Të deklarojë burimin e kapitalit që do të investohet për ushtrimin e veprimtarisë për kategorinë “Baste sportive *on-line*”.

ç) Subjekti aplikues ose, të paktën, njëri prej aksionarëve të tij të ketë përvojë në fushën e lojërave të fatit në jo më pak se 3 shtete të BE/OECD dhe për jo më pak se 3 vjet.

d) Subjekti aplikues ose të paktën njëri nga aksionarët duhet të ketë gjeneruar në vitin e fundit financiar të paktën 2 000 000 000 (dy miliardë) lekë xhiro nga aktiviteti në fushën e lojërave të fatit si dhe të ketë kapacitetet e duhura administruese, organizative dhe besueshmërinë e duhur për t’u angazhuar me sukses në aktivitete të tilla.

dh) Të paraqesë kufizimet për ndryshimet e pronësisë së aksioneve për të licencuarit, në përputhje me parashikimet e këtij ligji.

e) Të disponojë marrëveshjen me subjektin e autorizuar për përdorimin e programeve/sistemeve/*website*-eve/aplikacioneve të nevojshme për të kryer aktivitetin e basteve sportive *on-line*. Nëse subjekti përdor sistemin/aplikacionin në pronësi të tij duhet të jetë i autorizuar edhe për këtë funksion.

2. Për të vërtetuar plotësimin e kërkesave të parashikuara në pikën 1, të këtij neni, aplikuesi duhet të paraqesë këtë dokumentacion:

a) Kopje të certifikatës së regjistrimit si sh.a., me numrin unik të identifikimit të subjektit aplikuesit.

b) Ekstrakt historik për të dhënat e subjektit, lëshuar nga Qendra Kombëtare e Biznesit, ku të vërtetohet se shoqëria është në status aktiv.

c) Aplikuesi ose, të paktën, njëri prej aksionarëve të aplikuesit, që ka përvojë në fushën e lojërave të fatit, paraqet një listë të veprimtarive në fushën e lojërave të fatit, në kategorinë “Baste sportive”, të shoqëruar me autorizimet, miratimet, licencat apo lejet, në bazë të të cilave i ushtron këto veprimtari.

ç) Aplikuesi dhe aksionarët duhet të paraqesin dokumentacion për të vërtetuar origjinën e kapitaleve të tyre, të cilat do të investohen për ushtrimin e veprimtarisë.

d) Vërtetim nga një bankë e licencuar nga Banka e Shqipërisë, për të garantuar se subjekti ka kapacitetet e duhura financiare për të përmbushur detyrimet e garancisë pasurore, në favor të ministrisë përgjegjëse për financat dhe AMLF-së, në përputhje me nenet 19, pika 3, shkronja “a”, dhe 47, pikat 1 e 2, të këtij ligji.

dh) Aksionarët e shoqërisë, kur këta të fundit janë persona juridikë, duhet të paraqesin aktet e themelimit dhe statutet e tyre, së bashku me certifikatën, nga organi që mban regjistrin tregtar në vend, ku të jenë evidentuar emrat e aksionarëve të tyre, pronarët përfitues dhe përqindja që ata zotërojnë në shoqëri; emrat e aksionarëve që zotërojnë të drejta të veçanta; emrat e anëtarëve të organeve drejtuese si dhe të dhëna të tjera për organet drejtuese të tyre, në rast se kërkohet nga Autoriteti.

e) Një biznesplan në të cilin të paraqitet mënyra si do të zhvillohet aktiviteti për të cilin kërkohet licenca për një periudhë minimumi 3-vjeçare. Në biznesplan të parashikohet, ndër të tjera, edhe mënyra e marrëdhënies së organizatorit të basteve sportive *on-line* me klientët.

3. Nëse aksionarët e subjektit aplikues janë individë, ata duhet të paraqesin dokumentacionin, si më poshtë vijon:

a) Vërtetimin se individi nuk është i dënuar penalisht me vendim të formës së prerë dhe nuk është në ndjekje penale apo në proces gjyqësor për vepra penale në fushën e krimit ekonomik, evazionit fiskal dhe/ose doganor, shpërdorim detyre, mitmarrje apo mitdhënie, vjedhje, trafik lëndësh narkotike apo armësh, pastrimit të parave dhe financimit të terrorizmit, eksplozivësh, mospagim gjobash apo për vepra të tjera penale, që kompromentojnë personin në nderin e personalitetin e tij.

b) Vërtetimin nga Zyra e Përmbarimit Gjyqësor se individi nuk është në proces ekzekutimi të detyrueshëm për detyrime pasurore të pashlyera.

c) Aplikuesi duhet të paraqesë të dhëna financiare për kryerjen e biznesit të aksionarëve të aplikantit për tri vitet e fundit.

ç) Aplikuesi duhet të dorëzojë, gjithashtu, edhe vërtetimet e lëshuara nga organet kompetente, sipas juridiksionit territorial për subjektin, si më poshtë vijon:

i. se nuk është në ndjekje penale;

ii. se nuk është në gjykim për vepra penale;

iii. se nuk është në proces ekzekutimi të detyrueshëm për detyrime pasurore të pashlyera, nga Zyra e Përmbarimit Gjyqësor;

iv. se subjekti nuk është në procedurë falimentimi.

4. Përveç sa më lart, duhet të dorëzohet dhe dokumentacioni, si më poshtë vijon:

a) Dëshmi penaliteti, e dorëzuar nga aplikanti/administratorët, aksionarët e shoqërisë dhe pronarët përfitues në momentin e aplikimit; vërtetime që nuk janë në proces gjyqësor apo që nuk janë dënuar penalisht me një vendim të formës së prerë për vepra penale në fushën e krimit ekonomik, evazionit fiskal dhe/apo doganor, shpërdorim detyre, mitmarrje apo mitdhënie, vjedhje, trafik lëndësh narkotike apo armësh, pastrimit të parave dhe financimit të terrorizmit, eksplozivësh, mospagim gjobash apo për vepra të tjera penale, që kompromentojnë personat në nderin e personalitetin e tyre. Në rastet kur aplikuesi, administratori apo aksionari janë persona fizikë/juridikë të huaj dhe këto dokumente/vërtetime nuk lëshohen nga institucionet përkatëse të origjinës, atëherë mjafton një deklaratë me shkrim.

b) Një marrëveshje paraprake, të paktën me njërin nga agjentët financiarë, për arkëtimin, depozitimin dhe transferimin e pagesave të klientëve, në përputhje me veprimtaritë financiare për të cilat janë licencuar, si dhe me biznesplanin e paraqitur.

c) Çdo informacion tjetër, të cilin autoriteti i autorizuar e gjykon të nevojshëm t’ia kërkojë aplikantit për fushën e veprimtarisë në kategorinë “Baste sportive *on-line*”.

ç) Përveç dokumentacionit të sipërpërmendur, aplikuesi duhet të paraqesë një vetëdeklarim se nuk është në ndjekje penale, si dhe një dokument që vërteton se subjekti aplikues ka shlyer:

- detyrimet fiskale, lëshuar nga administrata tatimore;

- të gjitha detyrimet e sigurimeve shoqërore, lëshuar nga administrata tatimore.

d) Deklaratën e subjektit aplikues, me anë të së cilës subjekti merr përsipër dhe garanton vërtetësinë e të dhënave dhe dokumenteve të paraqitura në dosje.

dh) Deklaratën që subjekti aplikues nuk rezulton debitor ndaj institucioneve shtetërore dhe ka shlyer detyrimet në përputhje me legjislacionin përkatës në fuqi.

e) Deklaratën se subjekti aplikues nuk ka në përbërjen e tij ortakë/aksionarë, përfaqësues ligjorë ose anëtarë të organeve drejtuese të veta, individë apo persona që kanë qenë ortakë/aksionarë, përfaqësues ligjorë apo anëtarë të organeve drejtuese të subjekteve të lojërave të fatit që rezultojnë debitorë ndaj institucioneve shtetërore.

ë) Deklaratën që subjekti aplikues nuk ka ortakë/aksionarë, përfaqësues ligjorë ose anëtarë të organeve drejtuese të veta, individë apo persona që kanë qenë ortakë/aksionarë, përfaqësues ligjorë, anëtarë të organeve drejtuese të subjekteve të lojërave të fatit, që rezultojnë të dënuar penalisht me një vendim gjyqësor të formës së prerë, për veprat penale të parashikuara në ligj.

f) Projektrregulloren e lojës, të hartuar sipas kërkesave të nenit 23, të ligjit.

Përveç certifikatës së regjistrimit, që vërteton regjistrimin e subjektit, dokumentet që vërtetojnë kriteret sipas legjislacionit të lojërave të fatit duhet të jenë lëshuar/miratuar nga organet përkatëse, brenda 3 muajve të fundit nga data e aplikimit.

5. Subjekti aplikues duhet të paraqesë dokumente për kapacitetet organizative dhe administrative, si më poshtë vijon:

a) Deklaratën për fuqinë mesatare punëtore dhe për numrin e stafit drejtues;

b) Informacion për mjetet dhe pajisjet teknike që ka në dispozicion apo që mund t’i vihen në dispozicion aplikuesit për të përmbushur detyrimet që rrjedhin nga licenca si dhe marrëveshjen me persona të tretë për ofrimin e programeve/sistemeve/*website-*eve/aplikacioneve të nevojshme për të kryer aktivitetin e basteve sportive *on-line*;

c) Informacion dhe të dhëna teknike për pajisjet elektronike që përdoren apo do të përdoren nga aplikanti, të cilat duhet të jenë në përputhje me standardet ndërkombëtare, me qëllim dhënien e aksesit AMLF-së në kohë reale në sistemin *back office*, për çdo transaksion që do të kryhet ndërmjet subjektit dhe lojtarëve, xhiron e fitimin, si dhe çdo të dhënë që do të kërkohet nga autoriteti.

6. Subjekti aplikues ose, të paktën, njëri prej aksionarëve të aplikuesit duhet të provojë se ka eksperiencë në fushën e lojërave të fatit, duke paraqitur një informacion të detajuar për këtë eksperiencë, të shoqëruar edhe me një listë të licencave, kualifikimeve dhe stafit kryesor të tij, si dhe çdo dokument tjetër mbështetës që vlerësohet si i nevojshëm.

7. Subjekti aplikues duhet të dorëzojë listën e deklaratave në lidhje me:

- *software*-in që përdor apo propozohet të përdoret;

- modele të licencave dhe certifikatave SSL që përdor apo propozohen të përdoren;

- çdo standard apo certifikim të njohur ndërkombëtarisht ISO 9001, 27001 etj.

8. Subjekti aplikues duhet të paraqesë pranë AMLF-së, për miratim, informacionin e detajuar lidhur me sistemin ku do të zhvillohen lojërat “bastet sportive *on-line”*, ku të përfshihen:

a) platforma skematike e komunikimit server-klient;

b) siguria që do të instalohet për këtë sistem;

c) të dhënat e plota teknike për serverat, pajisjet në platformat-klient dhe të gjitha pajisjet e tjera që shërbejnë për *rout-in*, pajisjet për ruajtjen e informacionit *(back up), DRC (Disaster Recovery*), BCC (*Business Continuity Center)* dhe sigurinë e instaluar në këtë platformë.

Sistemi duhet të operojë mbi një server të monitorueshëm online

nga AMLF-ja.

9. Autoriteti ka të drejtë të verifikojë çdo informacion dhe dokument të depozituar nga aplikuesi. Për këtë, aplikuesi përfshin në aplikimin e tij një autorizim, që autorizon autoritetin për të bërë, pa asnjë kufizim, verifikimin e dokumentacionit dhe/ose të informacionit të dhënë në aplikim. Mosdhënia e autorizimit sipas kësaj pike sjell refuzimin e aplikimit.

10. Subjekti aplikues paguan një tarifë për aplikimin për licencë në vlerën 500 000 (pesëqind mijë) lekë e cila kalon në favor të AMLF-së dhe është e pakthyeshme pavarësisht aplikimit të suksesshëm apo jo të subjektit.”.

**Neni 12**

Në nenin 23 bëhen këto ndryshime:

1. Në titull, pas fjalës “… fatit …” shtohet fjalët “… baste sportive *on-line* …”.

2. Fjalia e parë ndryshohet, si më poshtë vijon:

“Rregullorja e lojës së fatit “Baste sportive *on-line*” propozohet nga organizatori dhe miratohet nga Komisioni i Licencave.”.

1. Në shkronjën “a”, fjalët “... oraret e funksionimit të sallave të basteve …” shfuqizohen.
2. Në shkronjën “e”, pas fjalës “… biletës …” shtohet “… *on-line …*”.

**Neni 13**

Pikat 1 dhe 2, të nenit 24, ndryshohen, si më poshtë vijon:

“1. “Organizatori pranon pagesat dhe autorizon tërheqjet për bastet sportive *on-line* vetëm nëpërmjet agjenteve financiarë të autorizuar. Specifikimet teknike në lidhje me kryerjen e pagesave dhe mënyrën e pranimit apo tërheqjes së tyre kryhen, në përputhje me marrëveshjen specifike të organizatorit të lojës së fatit me agjentin financiar të autorizuar përkatës, në përputhje me veprimtaritë financiare, për të cilat agjenti financiar është licencuar nga Banka e Shqipërisë, sipas parashikimeve të udhëzimit të ministrit përgjegjës për financat.

2. Me udhëzim të ministrit përgjegjës për financat pas marrjes së mendimit të AKSHI-t përcaktohen standardet që kanë të bëjnë me kushtet teknike të sistemit të basteve sportive *on-line*, duke përfshirë regjistrimin dhe identifikimin e lojtarëve, kërkesat e programeve *software* dhe *hardware*, certifikimin e sistemit, procedurat në lidhje me transaksionet e pagesave, parimet e sigurisë dhe kushtet e kontrollit apo mbikëqyrjes.”.

**Neni 14**

Në pikën 3, të nenit 26, bëhen këto ndryshime:

1. Shkronjat “d” dhe “dh” ndryshohen, si më poshtë vijon:

“d) ka detyrimin të regjistrojë paraprakisht çdo lojtar që do të marrë pjesë në baste sportive *on-line* si dhe të marrë e të ruajë të dhëna për identitetin e tyre për të paktën 3 vjet. Ruajtja e këtyre të dhënave të bëhet në përputhje me legjislacionin në fuqi për mbrojtjen e të dhënave personale.

dh) organizatori i basteve sportive *on-line* nuk duhet të pranojë para në dorë nga lojëtarët, por vetëm nëpërmjet agjentëve financiarë të autorizuar sipas këtij ligji.”.

2. Në shkronjën “f”, pas fjalëve “… bankat e nivelit të dytë …” shtohen “… apo institucione financiare …”.

**Neni 15**

Pas nenit 27 shtohet neni 27/1, 27/2, 27/3 dhe 27/4 me këtë përmbajtje:

“Neni 27/1

Procedura për dhënien e licencës “baste sportive *on-line*”

1. AMLF-ja publikon në faqen e saj zyrtare të internetit, në 2 gazeta ndërkombëtare si dhe në Buletinin e Njoftimeve Publike, njoftimin për konkurrim për dhënien e licencës për ofrimin e basteve *on-line* të cilat janë të kufizuara në numër në rang kombëtar jo më shumë se 10 (dhjetë).

2. Njoftimi përmban:

a) listën e dokumentacionit;

b) vendin, datën dhe orën e paraqitjes së dokumenteve;

c) gjuhën e paraqitjes së dokumenteve;

ç) mënyrën e paraqitjes së dokumenteve;

d) vendin, datën dhe orën e shqyrtimit të dokumenteve.

Neni 27/2

Procedura e përzgjedhjes së subjektit fitues

1. Përzgjedhja e subjektit kryhet nga Komisioni i Licencave, në përputhje me kriteret e vlerësimit, afatet, procedurën e konkurrimit dhe pikëzimin, të përcaktuara me udhëzim të ministrit përgjegjës për financat.

2. Anëtarët e Komisionit të Licencave vetëdeklarojnë, nën përgjegjësinë tyre, se pjesëmarrja në këtë komision nuk përbën shkak për lindjen e një konflikti interesi me subjektet pjesëmarrëse në konkurrim. Për mosdeklarim, zbatohen masat e parashikuara në ligjin nr.9367, datë 7.4.2005, “Për parandalimin e konfliktit të interesave në ushtrimin e funksioneve publike”, të ndryshuar.

3. Komisioni i Licencave, brenda 10 ditëve nga përfundimi i procesit të përzgjedhjes miraton listën e pjesëmarrësve në konkurrim, duke renditur, sipas pikëve të marra, aplikantët të cilët plotësojnë kushtet dhe kriteret, sipas këtij ligji. Kandidati, i cili ka marrë numrin më të madh të pikëve, shpallet fitues.

4. Lista e pjesëmarrësve në konkurrim sipas renditjes së parashikuar në pikën 3 dhe njoftimi i fituesit publikohen në faqen zyrtare të AMFL-së.

5. Brenda 10 ditëve nga data e publikimit të njoftimit të fituesit subjektet pjesëmarrëse në konkurrim kanë të drejtë t’i paraqesin ankim ministrit përgjegjës për financat për procedurën e zhvilluar.

6. Ministri, brenda 30 ditëve nga data e paraqitjes së ankesës përfundon shqyrtimin administrativ dhe njofton ankuesin për vendimin e marrë.

7. Me përfundimin e afatit për paraqitjen e ankesave dhe shqyrtimin e tyre ministri miraton dhënien e licencës, pasi aplikanti i shpallur fitues të ketë paraqitur, brenda 30 ditëve, plotësimin e kriterit të lidhur me fondin e garancisë.

Neni 27/3

Pezullimi dhe revokimi i licencës

Çdo masë, që merret lidhur me vijimësinë e procesit pas shqyrtimit dhe propozimit nga Komisioni i Licencave, ministri përgjegjës për financat e shoqëron me një urdhër të arsyetuar për pezullimin e licencës apo revokimin e saj. Procedura dhe afatet për pezullimin apo revokimin e licëncës miratohen me vendim të Këshillit të Ministrave.

Neni 27/4

Ndryshimi i të dhënave

Mbajtësi i licencës është i detyruar të njoftojë AMFL-në, brenda dhjetë ditëve pune, për të gjitha ndryshimet dhe devijimet nga masat e planifikuara më herët në planin e zhvillimit të aktivitetit. Subjekti i licencuar i drejtohet AMFL-së me një informacion me shkrim, duke përshkruar çdo fakt e rrethanë që ka sjellë ndryshime apo devijime nga planifikimi. AMFL-ja mbikëqyr veprimtarinë e subjektit të licencuar dhe informon ministrin përgjegjës për financat duke zbatuar parashikimet e këtij ligji.”.

**Neni 16**

Në nenin 28 bëhen këto ndryshime:

1. Fjalia e parë, e pikës 1, ndryshohet, si më poshtë vijon:

“Licenca për të drejtën e organizimit të lojërave të “Lotarisë Kombëtare” jepet për një periudhë 10-vjeçare dhe miratohet me vendim të Këshillit të Ministrave, me propozimin e ministrit përgjegjës për financat, në përputhje me parashikimet e këtij ligji. Për këtë kategori loje do të jepet vetëm një licencë.”.

1. Në shkronjën “c”, të pikës 3, fjala “sekondar” hiqet.

**Neni 17**

Në nenin 29 bëhen këto ndryshime:

1. Pikat 1 dhe 2 ndryshohen, si më poshtë vijon:

“1. AMLF-ja shpall hapjen e garës për dhënien e licencës për “Lotarinë Kombëtare”, pas autorizimit të dhënë me urdhër të ministrit përgjegjës për financat.

2. Ministri përgjegjës për financat miraton kriteret e vlerësimit të garës dhe dokumentet standarde për dhënien e licencës për “Lotarinë Kombëtare”.”.

2. Në pikën 3, fjalët “… autoriteti i autorizuar nga Këshilli i Ministrave për organizimin e garës …” zëvendësohen me “… AMLF-ja …”.

**Neni 18**

Në nenin 30 bëhen këto ndryshime:

1. Në pikën 1, fjalët “… autoriteti i autorizuar nga ligji …” zëvendësohen me “… AMLF-ja …”.
2. Në shkronjën “c”, të pikës 2, togfjalëshi “… 1 200 000 000 (një miliard e dyqind milionë) …” zëvendësohet me “… 40 000 000 (dyzet milionë) …”.
3. Në shkronjën “dh”, të pikës 2, togfjalëshi “… këtë veprimtari …” zëvendësohet me “… lojërat e fatit …”.
4. Në shkronjën “e”, të pikës 3, pas fjalëve “… bankat e nivelit të dytë …” shtohen “… apo institucione financiare …”.
5. Në shkronjën “ë”, të pikës 3, dhe në pikën 4, emërtimi “Komisioni i Vlerësimit të Ofertave” zëvendësohet me “Komisioni i Licencave”.

**Neni 19**

Në nenin 31 bëhen këto ndryshime:

1. Pika 1 ndryshohet, si më poshtë vijon:

“1. Përzgjedhja e subjektit për lojërat e fatit “Lotari Kombëtare” bëhet nga Komisioni i Licencimit, në përputhje me kriteret e vlerësimit, të përcaktuara me udhëzim të ministrit përgjegjës për financat.”.

1. Fjalia e parë, e pikës 2, ndryshohet, si më poshtë vijon:

“Anëtarët e Komisionit të Licencimit duhet të vetëdeklarojnë, nën përgjegjësinë e tyre, se pjesëmarrja në këtë procedurë përzgjedhëse konkurrimi nuk përbën shkak për lindjen e një konflikti interesi me subjektet pjesëmarrëse në konkurrim.”.

1. Në pikën 3, emërtimi “Komisioni i Vlerësimit të Ofertave” zëvendësohet me “Komisioni i Licencave”.
2. Në pikën 4, fjalët “… autoriteti i autorizuar nga ligji …” zëvendësohen me “… AMLF-ja …”.

**Neni 20**

Në nenin 32 bëhen këto ndryshime:

1. Pikat 1 dhe 2 ndryshohen, si më poshtë vijon:

“1. Pas miratimit të listës së pjesëmarrësve në konkurrim, AMLF-ja bën publikimin e njoftimit të fituesit në faqen zyrtare të internetit të AMLF-së. Brenda 30 ditëve nga data e publikimit të njoftimit, aplikanti ka të drejtë t’i paraqesë ankim ministrit përgjegjës për financat në lidhje me procedurën e zhvilluar.

2. Ministri përgjegjës për financat, brenda 30 ditëve nga data e paraqitjes së ankesës, përfundon shqyrtimin administrativ dhe njofton ankuesin për vendimin e marrë.”.

2. Në pikën 3, fjalët “… autoriteti i autorizuar nga ligji …” zëvendësohen me “... ministri përgjegjës për financat …”.

**Neni 21**

Në pikat 2 dhe 4, të nenit 33, “Këshilli i Ministrave” zëvendësohet me fjalët “... ministri përgjegjës për financat ...”.

**Neni 22**

Në pikën 6, të nenit 34, fjalët “... nga drejtori i Përgjithshëm i AMLF-së ...” zëvendësohen me “... ministri përgjegjës për financat ...”.

**Neni 23**

Në pikën 6, të nenit 36, bëhen këto ndryshime:

1. Në shkronjën “d”, pas fjalëve “… ortakët e shoqërisë …” shtohen “… dhe pronarët përfitues …”.

2. Në shkronjën “dh”, pas fjalëve “… bankat e nivelit të dytë …” shtohen “… apo institucione financiare …”.

3. Pas shkronjës “ë” shtohet shkronja “f”, me këtë përmbajtje:

“f) Deklaratë që subjekti aplikues nuk ka ortakë/aksionarë, përfaqësues ligjorë ose anëtarë të organeve drejtuese të veta, individë apo persona që kanë qenë ortakë/aksionarë, përfaqësues ligjorë, anëtarë të organeve drejtuese të subjekteve të lojërave të fatit, pronar përfitues apo persona të lidhur që rezultojnë të dënuar penalisht me një vendim gjyqësor të formës së prerë, për veprat penale të parashikuara në ligj.”.

**Neni 24**

Pika 2, e nenit 46, shfuqizohet.

**Neni 25**

Në nenin 47 bëhen këto ndryshime:

1. Pas paragrafit të parë, të pikës 1, shtohet paragrafi, me këtë përmbajtje:

“Për krijimin e garancive për fituesit e lojërave të fatit, organizatori i kategorisë “Baste sportive *on-line*” është i detyruar të ngurtësojë një fond prej 120 000 000 (njëqind e njëzet milionë) lekësh, por jo më pak se 5% e shumave të vëna në dispozicion të lojës nga ana e lojtarëve brenda një viti ushtrimor paraardhës, në një llogari të veçantë bankare, në favor të Ministrisë së Financave, i cili zhbllokohet vetëm me urdhër të ministrit përgjegjës për financat.”.

2. Pas paragrafit të parë, të pikës 2, shtohet paragrafi, me këtë përmbajtje:

“Për krijimin e garancive për shlyerjen e detyrimeve periodike karshi AMLF-së, organit tatimor etj, organizatori i kategorisë “Baste sportive *on-line*” është i detyruar të ngurtësojë një fond prej 50 000 000 (pesëdhjetë milionë) lekësh, në një llogari të veçantë bankare, në favor të AMLF-së, i cili zhbllokohet vetëm me urdhër të ministrit përgjegjës për financat.”.

**Neni 26**

Në nenin 52 bëhen këto ndryshime:

1. Titulli i nenit 52 bëhet: “Detyrimet tatimore dhe pagesa të tjera”.

2. Pika 3 ndryshohet, si më poshtë vijon:

“3. Organizatorët e kategorisë “Baste sportive *on-line*” nuk tatohen sipas pikës 2, të këtij neni, por derdhin brenda datës 15 të muajit pasardhës në llogari të Fondit të Posaçëm masën 15 % të të ardhurave bruto nga loja.”.

3. Në pikën 4 bëhen ndryshimet dhe shtesa e mëposhtme:

1. Në paragrafin e parë, pas togfjalëshit “…Resort kazino…” shtohen fjalët “… nuk tatohen sipas pikës 2, por …”.
2. Në shkronjat “a” dhe “b”, togfjalëshi “... 12 për qind mbi vëllimin e qarkullimit të realizuar në bazë të arkëtimeve, …” zëvendësohet me “... 25 për qind e të ardhurave bruto nga loja,…”.
3. Pas shkronjës “ç”, të paragrafit të parë, shtohet fjalia, me këtë përmbajtje:

“Organizatori i autorizuar për zhvillimin e turneve të lojërave ka detyrimin të paguajë masën 25 për qind të të ardhurave bruto nga loja për çdo turne të organizuar, brenda datës 10 të muajit pasardhës.”.

ç) Paragrafi i dytë i pikës 4 ndryshohet, si më poshtë vijon:

“Krahas detyrimit tatimor të përmendur në këtë pikë, organizatorët e kategorive “Kazino”, “Kazino të vendosura në hotele me 5 yje” dhe “Resort kazino”, brenda 31 marsit të vitit pasardhës të derdhin në llogari të Fondit të Posaçëm shumën 2.5 për qind të të ardhurave bruto nga loja.”.

4. Pikat 9 dhe 10 ndryshohen, si më poshtë vijon:

“9. Organizatori i kategorisë “Lotari Kombëtare”, brenda 31 marsit të vitit pasardhës, krahas detyrimeve të parashikuara në këtë nen, duhet të derdhë në llogari të Fondit të Posaçëm shumën 10 për qind të të ardhurave bruto nga loja.

10. Organizatori i kategorisë “Bingo televizive”, brenda 31 marsit të vitit pasardhës, krahas detyrimeve të parashikuara në këtë nen, duhet të derdhë në llogari të Fondit të Posaçëm 1.5 për qind të të ardhurave bruto nga loja.”.

5. Pas pikës 12 shtohet pika 13, me këtë përmbajtje:

“13. Organizatorët e kategorive “lojëra fati”, të cilëve u lejohet publiciteti, krahas detyrimit tatimor të parashikuar në këtë nen, derdhin në llogari të Fondit të Posaçëm edhe 15 % të shumës së deklaruar për publicitetin e kryer, në përputhje me parashikimet e këtij ligji.”.

**Neni 27**

Pas nenit 52 shtohen nenet 52/1 dhe 52/2, me këtë përmbajtje:

“Neni 52/1

Fondi i posaçëm

1. Të ardhurat e përfituara nga zbatimi i këtij ligji shërbejnë për krijimin e Fondit të Posaçëm si një zë më vete në buxhetin e AMLF-së, që përdoret me vendim të Këshillit të Mbështetjes së Projekteve.

2. Ky fond shërben për mbështetjen e projekteve në fushën e sportit, kulturës, inovacionit dhe teknologjisë së inovacionit, në bazë të kërkesës për financimin e projekteve të paraqituara nga institucionet shtetërore, pas marrjes së mendimit të institucioneve publike të fushës.

3. Burimet e financimit të fondit janë:

a) Të ardhurat e krijuara sipas parashikimit të nenit 52;

b) Financime vendase apo të huaja, të cilat burojnë në mënyrë të ligjshme nga organizata publike, private ose persona fizikë.

4. Të ardhurat e papërdorura të Fondit të Posaçëm në fund të vitit buxhetor mbarten në buxhetin e vitit pasardhës për këtë zë.

5. Rregulla të hollësishme për mënyrën e administrimit dhe përdorimit të Fondit të Posaçëm përcaktohen me vendim të Këshillit të Ministrave.

Neni 52/2

Këshilli i Mbështetjes së Projekteve

1. Këshilli i Mbështetjes së Projekteve, më poshtë “Këshilli”, ngrihet pranë AMLF-së si organ kolegjial që vepron në përputhje me këtë ligj dhe legjislacionin në fuqi për funksionimin e organeve kolegjiale të administratës shtetërore dhe enteve publike.

2. Kryetar i Këshillit është Zëvendëskryeministri dhe anëtarë janë ministri përgjegjës për financat, ministri përgjegjës për sportin, ministri përgjegjës për kulturën, ministri përgjegjës për çështjet sociale, ministri përgjegjës për inovacionin, Presidenti i Komitetit Olimpik Kombëtar Shqiptar, Presidenti i Federatës Kombëtare të Futbollit, titullari i institucionit të teknologjisë së informacionit.

3. Komisioni i Licencave vepron si sekretariat teknik i Këshillit dhe e mbështet atë për përmbushjen e detyrave të parashikuara nga ky ligj.

4. Rregulla të hollësishme për organizimin dhe funksionimin e Këshillit, kushtet dhe kërkesat për financimin e projekteve, dokumentacioni dhe procedura e shqyrtimit dhe e vlerësimit të projekteve nga Këshilli i Mbështetjes së Projekteve, monitorimi i zbatimit të projekteve miratohen me vendim të Këshillit të Ministrave.”.

**Neni 28**

Shkronjat “gj” dhe “k”, të pikës 1.2, të nenit 53, ndryshohen, si më poshtë vijon:

“gj) organizatorët, që ushtrojnë aktivitetin e lojërave të fatit të basteve sportive *on-line,* përdorin programe *software dhe* sisteme, të paautorizuara nga AMLF-ja për këtë qëllim;

k) subjekti nuk ka paguar brenda afateve të parashikuara në ligj shumat për llogari të Fondit të Posaçëm sipas parashikimeve të nenit 52.”.

**Neni 29**

Pas pikës 3, të nenit 59, shtohet pika 4, me këtë përmbajtje:

“4. Ngarkohet ministri përgjegjës për financat për nxjerrjen e udhëzimit për përcaktimin e procedurave të konfiskimit, magazinimit dhe shkatërrimit të mjeteve të lojërave të fatit.”.

**Neni 30**

Në nenin 71 bëhen këto ndryshime:

1. Në pikën 2/1, pas fjalës “… kategorive …” hiqen fjalët “… baste sportive …”.

**Neni 31**

**Aktet nënligjore**

1.  Ngarkohet Këshilli i Ministrave, që, brenda 6 (gjashtë) muajve nga miratimi i këtij ligji, të miratojë aktet nënligjore në zbatim të neneve 6, pika 5; 27/3; 52/1, pika 5; 52/2, pika 4.

2.  Ngarkohet ministria e përgjegjëse për financat, që, brenda 6 (gjashtë) muajve nga miratimi i këtij ligji, të miratojë aktet nënligjore në zbatim të neneve 7, pika 5; 17/1, pika 7; 20, pika 5, 24, pika 1 dhe 2; 27/2, pika 3; 29, pika 2 dhe 33 pika 2, 59, pika 4.

**Neni 32**

**Hyrja në fuqi**

Ky ligj hyn në fuqi 15 ditë pas botimit në “Fletoren zyrtare”.

**K R Y E T A R I**

**LINDITA NIKOLLA**



V E N D I M

**Nr.\_\_\_\_\_\_\_, datë \_\_\_\_\_\_\_\_**

PËR

**PROPOZIMIN E PROJEKTLIGJIT “PËR DISA SHTESA DHE NDRYSHIME NË LIGJIN NR.155/2015, “PËR LOJËRAT E FATIT NË REPUBLIKËN E SHQIPËRISË”, TË NDRYSHUAR”**

Në mbështetje të neneve 81, pika 1, dhe 100, të Kushtetutës, me propozimin e ministrit të Financave dhe Ekonomisë, Këshilli i Ministrave

**V E N D O S I:**

Propozimin e projektligjit “Për disa shtesa dhe ndryshime në ligjin nr.155/2015, “Për lojërat e fatit në Republikën e Shqipërisë”, të ndryshuar”, për shqyrtim dhe miratim në Kuvendin e Republikës së Shqipërisë, sipas tekstit dhe relacionit, bashkëlidhur këtij vendimi.

Ky vendim hyn në fuqi menjëherë.

**K R Y E M I N I S T R I**

**EDI RAMA**

MINISTRI I FINANCAVE

DHE EKONOMISË

DELINA IBRAHIMAJ